**КОМИ РЕСПУБЛИКАСА ВЕСЬКӦДЛАН КОТЫРЛӦН**

**ШУӦМ**

**Вылыс тӧдӧмлуна специалистъясӧс контракт серти дасьтӧм да найӧс уджӧн могмӧдан пӧрадок йылысь**

Коми Республикаса экономика юкӧнъяслы кадръяс лӧсьӧдӧм могысь да вылыс тӧдӧмлуна колана специалистъясӧс дасьтӧм могысь, а сiдзжӧ специалистъяслы Коми Республикаса канму учреждениеясын гарантия серти уджалан условиеяс лӧсьӧдӧм могысь Коми Республикаса Веськӧдлан котыр шуис:

1. Вынсьӧдны Вылыс тӧдӧмлуна специалистъясӧс контракт серти дасьтӧм да найӧс уджӧн могмӧдӧм йылысь положение 1 №-а содтӧд серти.

2. Индыны Коми Республикаса олӧмӧ пӧртысь власьт торъя уджмога органӧн, кодi котыртӧ вылыс тӧдӧмлуна специалистъясӧс контракт серти дасьтӧмсӧ, Коми Республикаса йӧзӧс велӧдан министерствоӧс.

3. Индыны, мый тайӧ шуӧмӧн урчитӧм рӧскод, а сiдзжӧ специалистъясӧс контракт серти дасьтан тайӧ шуӧмлӧн вынсявтӧдз кырымалӧм сёрнитчӧмъяс кузя рӧскод могмӧдсьӧ сьӧмӧн Коми Республикаса республиканскӧй сьӧмкудйысь сьӧм тшӧт весьтӧ, мый урчитӧма Коми Республикаса канму уджтасъясын лӧсялана юкӧнъяс серти.

4. Лыддьыны вынтӧмӧн Коми Республикаса Веськӧдлан котырлысь ӧткымын шуӧм 2 №-а содтӧдын индӧм лыддьӧг серти.

5. Тайӧ шуӧмсӧ олӧмӧ пӧртӧм бӧрся видзӧдны Коми Республикаса Юралысьӧс вежысь Т. Н. Николаевалы.

6. Тайӧ шуӧмыс вынсялӧ сiйӧс официальнӧя йӧзӧдӧмсянь дас лун бӧрын.

Коми Республикаса Юралысь В. Гайзер

Сыктывкар

2013 вося ӧшым тӧлысь 16 лун

490 №

ВЫНСЬӦДӦМА

Коми Республикаса Веськӧдлан котырлӧн

2013 во ӧшым тӧлысь 16 лунся 490 №-а шуӧмӧн

(1 №-а содтӧд)

Вылыс тӧдӧмлуна специалистъясӧс контракт серти дасьтӧм

да найӧс уджӧн могмӧдӧм йылысь

**ПОЛОЖЕНИЕ**

1. Тайӧ Положениеыс урчитӧ Коми Республикаса республиканскӧй сьӧмкуд тшӧт весьтӧ вылыс тӧдӧмлун сетан велӧдан организацияясын, кодъяслӧн эм канмусянь аккредитация, вылыс тӧдӧмлуна специалистъясӧс контракт серти дасьтӧмсӧ збыльмӧдан (водзӧ – контракт серти дасьтӧм), а сiдзжӧ найӧс уджӧн могмӧдан условиеяс да пӧрадок.

2. Контракт серти дасьтӧмлӧн шӧр могъясӧн лоӧны:

а) Коми Республикаса медтӧдчана экономика юкӧнъяс да социальнӧй юкӧн квалификацияа кадръясӧн могмӧдӧм;

б) сиктӧ специалистъясӧс дасьтӧм да кыскӧм;

в) вылыс тӧдӧмлуна специалистъяслы Коми Республикаса канму учреждениеясын гарантия серти удж сетан условиеяс лӧсьӧдӧм.

3. Контракт серти дасьтӧм збыльмӧдсьӧ кырымалӧм сёрнитчӧм подув вылын тырвыйӧ велӧдчан кадколаст кежлӧ.

4. Тайӧ Положениеӧн ладмӧдан инӧда йитӧд кутысьясӧн лоӧны:

а) Коми Республикаса олӧмӧ пӧртысь власьт торъя уджмога орган, кодi котыртӧ специалистъясӧс контракт серти дасьтӧмсӧ, -Коми Республикаса йӧзӧс велӧдан министерство (водзӧ - торъя уджмога орган);

б) Коми Республикаса канму учреждениеяс (водзӧ – удж сетысь);

в) Коми Республикаса олӧмӧ пӧртысь власьт орган, кодi лӧсьӧдӧ удж сетысьяслысь лӧсялана экономика юкӧнъясӧ да социальнӧй юкӧнӧ вылыс тӧдӧмлуна специалистъясӧс дасьтӧм йылысь корӧмъяс (водзӧ - заказчик);

г) морт, кодi велӧдчӧ очнӧя, очно-заочнӧя, заочнӧя вылыс тӧдӧмлун сетан велӧдан организацияын, кодi кырымалiс контракт серти дасьтӧм йылысь сёрнитчӧм. Кор сёрнитчӧм кырымалан кад кежлӧ мортыслы эз на тыр 18 арӧс, сылысь инӧдъяссӧ да оланпас серти интересъяссӧ петкӧдлӧ бать либӧ мам (оланпас серти петкӧдлысь) (водзӧ - велӧдчысь);

д) вылыс тӧдӧмлун сетан велӧдан организация, кодi дасьтӧ вылыс тӧдӧмлун сетан уджтасъяс кузя контракт серти велӧдан условиеяс подув вылын Коми Республикаса республиканскӧй сьӧмкуд тшӧт весьтӧ (водзӧ - велӧдан организация).

5. Специалистъясын коланлунсӧ водзвыв висьталӧ заказчик торъя юкӧнын удж рынок серти мониторинг нуӧдӧм пыр, ладмӧдан юкӧнын удж сетысьяслысь квалификацияа специалистъясын коланлун туялӧм пыр.

6. Контракт серти дасьтӧм вылӧ примитан план быд во вынсьӧдсьӧ Коми Республикаса Веськӧдлан котырлӧн помшуӧмӧн.

7. Удж сетысьяс лӧсьӧдӧны да сетӧны быд во контракт серти дасьтӧм вылӧ примитан воӧдз мунысь вося йирым тӧлысь 1 лунысь оз сёрджык заказчиклы контракт серти дасьтӧм йылысь корӧм. Корӧмсӧ колӧ оформитны гижӧмӧн удж сетысьлӧн официальнӧй бланк вылын да кырымавны удж сетысьлӧн торъя уджмога мортлы.

Корӧмын индыссьӧ:

а) дасьтан нырвизьлӧн (специальносьтлӧн) ним, квалификация, мый вылӧ колӧ специалистыс;

б) лоан специалистлы сетан удж;

в) индӧм специальносьт серти специалистӧс дасьтан коланлун подулалӧм.

8. Заказчикъяс лӧсьӧдӧны контракт серти дасьтӧм йылысь ӧтувъя корӧм тайӧ Положение дорӧ содтӧд серти да ыстӧны торъя уджмога органӧ контракт серти дасьтӧм вылӧ примитан воӧдз мунысь вося вӧльгым тӧлысь 1 лунысь оз сёрджык.

9. Контракт серти дасьтӧм вылӧ примитӧм йылысь планӧ корӧмъяс пыртӧм серти помшуӧмсӧ примитӧ контракт серти дасьтӧм вылӧ примитан план лӧсьӧдысь комиссия (водзӧ - Комиссия). Комиссия тэчасӧ пырӧны Коми Республикаса олӧмӧ пӧртысь власьт органъясысь, Коми Республикаса канму учреждениеясысь, канму-ӧтйӧза ӧтувъясысь йӧз. Комиссияӧ пырысьяслӧн тэчас, сылӧн уджаланног, помшуӧмъяс примитанног да помшуӧмъяс примитан кадколастъяс урчитсьӧны торъя уджмога органлӧн пытшкӧсса актӧн, кутшӧмӧс иналӧны "ӧтуввез" юӧртан-телекоммуникация везйын торъя уджмога органлӧн официальнӧй сайтын сiйӧс вынсьӧдан лунсянь 5 уджалан лун чӧжӧн.

10. Торъя уджмога орган заказчиклысь кӧсйӧмъяс тӧд вылын кутӧмӧн:

а) лӧсьӧдӧ контракт серти дасьтӧм вылӧ примитан план да сетӧ сiйӧс вынсьӧдӧм вылӧ Коми Республикаса Веськӧдлан котырлы контракт серти дасьтӧм вылӧ примитан вося урасьӧм тӧлысь 1 лунысь оз сёрджык;

б) контракт серти дасьтӧм вылӧ примитан вося рака тӧлысь 1 лунысь оз сёрджык ыстӧ контракт серти дасьтӧм йылысь корӧмъяс велӧдан организацияясӧ сӧгласуйтӧм вылӧ;

в) гижӧмӧн юӧртӧ заказчиклы корӧм серти урчитӧм контракт места лыд йылысь контракт серти дасьтӧм вылӧ примитан вося косму тӧлысь 1 лунысь оз сёрджык;

г) официальнӧя меститӧ контракт серти велӧдчӧм вылӧ примитан условиеяс, велӧдан организацияяслысь да дасьтан нырвизьяслысь список "ӧтуввез" юӧртан-телекоммуникация везйын торъя уджмога органлӧн официальнӧй сайтын контракт серти дасьтӧм вылӧ примитан вося ода-кора тӧлысь 1 лунысь оз сёрджык.

11. Заказчик вынсьӧдӧ локальнӧй актӧн йӧзлы (налӧн бать-мамлы (оланпас серти петкӧдлысьяслы) велӧдан учреждениеясын контракт серти дасьтӧм вылӧ мӧдӧдан кабала (водзӧ - мӧдӧдан кабала) сетан пӧрадок да кадколастъяс да меститӧ сiйӧс вынсьӧдан лунсянь 5 уджалан лун чӧжӧн "ӧтуввез" юӧртан-телекоммуникация везйын торъя уджмога органлӧн официальнӧй сайтын.

12. Велӧдан организацияясӧ гражданаӧс примитӧны велӧдан организацияясса примитан комиссияяс вылыс тӧдӧмлун сетан велӧдан организацияясӧ примитан пӧрадок серти, мый урчитӧма олӧмӧ пӧртысь власьт федеральнӧй органӧн, кодi збыльмӧдӧ йӧзӧс велӧдан юкӧнын канму политика лӧсьӧдӧм да нормативно-инӧда ладмӧдӧм кузя удж.

Морт (сылӧн бать либӧ мам (оланпас серти петкӧдлысь), кодi кӧсйӧ босьтны контракт серти вылыс тӧдӧмлун да кодлӧн эм заказчиксянь направление, сетӧ велӧдан организацияса примитан комиссияӧ (водзӧ - примитан комиссия) йӧзӧс велӧдӧм йылысь оланпастэчасӧн урчитӧм документъяс да Коми Республикаса республиканскӧй сьӧмкуд тшӧт весьтӧ велӧдчӧмысь мынтысьӧмӧн велӧдчӧм йылысь шыӧдчӧм.

13. Йӧзӧс, кодъяс босьтiсны направлениесӧ, примитан комиссия вӧзйӧ босьтны велӧдан организацияӧ (водзӧ – вӧзйӧм) йӧзӧс велӧдӧм йылысь оланпастэчас серти.

14. Примитан комиссиялысь вӧзйӧм кутысь морт (сылӧн бать либӧ мам (оланпас серти петкӧдлысь), заказчик (удж сетысь) да велӧдан организация костын кырымавсьӧ контракт серти дасьтӧм йылысь куимладорса сёрнитчӧм (водзӧ - сёрнитчӧм) пыран воӧ, велӧдчан воӧдз кадколастӧ (велӧдчан план серти).

Сёрнитчӧмлӧн ылӧса форма лӧсьӧдсьӧ торъя уджмога органӧн да инавсьӧ "ӧтуввез" юӧртан-телекоммуникация везйын сылӧн официальнӧй сайтын лӧсьӧдан лунсянь 3 уджалан лун чӧжӧн.

15. Контракт серти очнӧя велӧдчысьяслы индыссьӧ стипендия, кутшӧмӧс мынтӧны Коми Республикаса республиканскӧй сьӧмкуд тшӧт весьтӧ Коми Республикаса оланпастэчасӧн урчитӧм пӧрадок серти.

16. Велӧдчысьяс вермӧны вежны велӧдчанногсӧ очнӧй вылысь очно-заочнӧй либӧ заочнӧй вылӧ либӧ босьтан специальносьтсӧ, сӧмын кор эм заказчиклӧн гижӧда сӧгласие, мый сетӧма заказчиклӧн пытшкӧсса актӧн вынсьӧдӧм кадколастӧ да пӧрадок серти, кутшӧмӧс меститӧма "ӧтуввез" юӧртан-телекоммуницкация везйын заказчиклӧн официальнӧй сайтын сiйӧс вынсьӧдан лунсянь 5 уджалан лун чӧжӧн.

17. Коми Республикаса республиканскӧй сьӧмкуд тшӧт весьтӧ вӧчӧм рӧскод, мый йитчӧма велӧдӧмкӧд, стипендия мынтӧмкӧд, вештыссьӧ сёрнитчӧмлӧн условиеяс серти татшӧм велӧдчысьясӧн:

а) кодъясӧс чӧвтiсны велӧдан организацияысь омӧля велӧдчӧмысь;

б) кодъясӧс чӧвтiсны велӧдан организацияысь асланыс кӧсйӧм серти;

в) кодъясӧс чӧвтiсны велӧдан организацияысь тайӧ велӧдан организациялысь подувпуктассӧ торкӧм понда;

г) кодъясӧс чӧвтiсны велӧдан организацияысь мӧд велӧдан организацияӧ налӧн вуджӧм понда;

д) кодъяс ас кӧсйӧм серти заказчиклӧн сӧгласиетӧг вуджисны мӧд специальность вылӧ да (либӧ) вежисны велӧдчанногсӧ сiйӧ жӧ велӧдан организацияын заказчиклӧн сӧгласиетӧг;

е) кодъяс помалiсны велӧдчыны велӧдан организацияын да эз локны удж сетысь дорӧ удж вылӧ пырӧм могысь, сы лыдын тайӧ Положениелӧн 24 пунктын индӧм случайын;

ж) кодъяс ӧткажитчисны вӧзъяна уджысь либӧ ас водзмӧстчӧм серти дугӧдiсны удж сёрнитчӧмсӧ контракт серти велӧдчыны найӧс ыстысь заказчиккӧд (удж сетыськӧд) (тайӧ Положениелӧн 23 пунктӧн урчитӧм кадколастӧ быть уджавтӧг);

з) кодъясӧс чӧвтӧма уджысь удж сетысьлӧн кӧсйӧм серти Россия Федерацияса удж кодекслӧн 81 статьяса медводдза юкӧнлӧн 5-10 пунктъяс серти быть уджалан кадколаст помасьтӧдз, мый урчитӧма тайӧ Положениелӧн 23 пунктӧн.

Кор тайӧ пунктын индӧм йӧз ӧткажитчӧны ас кежысь мынтыны велӧдчӧмкӧд, стипендия сетӧмкӧд йитчӧм рӧскодсӧ, мый вештӧма Коми Республикаса республиканскӧй сьӧмкуд тшӧт весьтӧ, сьӧмсӧ перйӧ заказчик ёрд пӧрадок серти.

18. Велӧдан организацияын велӧдчысьясӧн велӧдчӧмсӧ помавтӧдз кык тӧлысьысь оз сёрджык (велӧдчан план серти) заказчикъяс ыстӧны торъя уджмога органлӧн да велӧдчысьлӧн инпас вылӧ велӧдчысьлӧн удж вылӧ пыранiнсӧ эскӧдӧм либӧ вежсьӧм йылысь юӧртана гижӧдъяс.

19. Велӧдчысьлӧн удж вылӧ пыранiн урчитсьӧ заказчикӧн тайӧ Положениелӧн 7 пункт серти удж сетысьясӧн лӧсьӧдӧм корӧмъяс подув вылын.

20. Велӧдчысь (сэтшӧм велӧдчысьясысь кындзи, кодъяс пырӧны удж йитӧдъясӧ контракт серти велӧдчыны найӧс ыстысь заказчиккӧд (удж сетыськӧд), заказчик да удж сетысь костын велӧдан организацияын велӧдчысьӧн велӧдчӧмсӧ помавтӧдз ӧти тӧлысьысь оз сёрджык (велӧдчан план серти) колӧ кырымавны удж вылӧ мӧдӧдӧм йылысь куимладорса сёрнитчӧм торъя уджаланiн пасйӧмӧн специальносьт да тӧдӧмлун тшупӧд серти.

Сёрнитчӧм серти велӧдчысьлы вӧзъяна уджлӧн (чинлӧн) колӧ лӧсявны босьтӧм специальносьтлы да сетӧм квалификациялы, уджсикас серти сылӧн тӧдӧмлунъяслӧн тшупӧдлы да сикаслы.

21. Контракт серти велӧдчӧм мортлы удж сетӧм кузя могсӧ (сэтшӧм велӧдчысьясысь кындзи, кодъяс пырӧны удж йитӧдъясӧ контракт серти велӧдчыны найӧс ыстысь заказчиккӧд (удж сетыськӧд) удж вылӧ мӧдӧдӧм йылысь кырымалӧм куимладорса сёрнитчӧм серти босьтӧ удж сетысь.

22. Велӧдчысьлы (сэтшӧм велӧдчысьясысь кындзи, кодъяс пырӧны удж йитӧдъясӧ контракт серти велӧдчыны найӧс ыстысь заказчиккӧд (удж сетыськӧд) быть колӧ локны уджаланiнӧ велӧдчӧм йылысь документ босьтан лунсянь ӧти тӧлысьысь оз сёрджык.

23. Мортлы, кодi велӧдчис контракт серти заказчиклӧн мӧдӧдан кабала подув вылын, быть колӧ уджавны вит воысь оз этшаджык удж сёрнитчӧм кырымалан лунсянь, сэтшӧм велӧдчысьясысь кындзи, кодъяс пырӧны удж йитӧдъясӧ контракт серти велӧдчыны найӧс ыстысь заказчиккӧд (удж сетыськӧд), кодъяслы быть колӧ уджавны заказчик (удж сетысь) дорын велӧдчӧмсӧ помалӧмсянь вит воысь оз этшаджык.

24. Кор контракт серти велӧдчысьсӧ призыв дырйи босьтӧны Россия Федерацияса Вооружённӧй Вынъясӧ велӧдан организацияын велӧдчӧмсӧ помалӧм бӧрын, велӧдчысьлы (сы лыдын кодъяс босьтчисны уджӧ, но эз на уджавны тайӧ Положениелӧн 23 пунктын индӧм кадколаст чӧжӧн) быть колӧ локны уджаланiнӧ военнӧй служба помалан лунсянь ӧти тӧлысьысь оз сёрджык (эз кӧ помась сiйӧ кадколастыс, кор тайӧ мортыслы колiс уджавны тайӧ Положениелӧн 23 пункт серти).

25. Удж сетысь юӧртӧ заказчиклы велӧдчысьӧс удж вылӧ босьтӧм йылысь удж вылӧ босьтан лунсянь 10 луна кадколаст чӧжӧн.

Кор велӧдчысь эз лок уджаланiнӧ либӧ кор удж сёрнитчӧмсӧ лои дугӧдӧма кадысь водз, удж сетысьлы дас луна кадколаст чӧжӧн сэтшӧм кадколастъяслӧн помасян лунъяссянь, кутшӧмъясӧс индӧма тайӧ Положениелӧн 22 да 23 пунктъясын лӧсялӧмӧн, быть колӧ гижӧмӧн юӧртны заказчиклы удж сёрнитчӧмсӧ кадысь водз дугӧдан помкаяс индӧмӧн тайӧ Положениелӧн 17 пункт подув вылын индӧм морт серти мераяс примитӧм могысь.

Вылыс тӧдӧмлуна специалистъясӧс контракт серти дасьтӧм

да найӧс уджӧн могмӧдӧм йылысь положение дорӧ

СОДТӦД

(форма)

ВЫНСЬӦДА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Заказчик юрнуӧдысьлӧн чин да Н. В. О.)

20\_\_ вося \_\_\_\_\_\_\_\_\_\_\_\_\_\_\_\_тӧлысь «\_\_\_\_\_» лун

«\_\_\_\_\_\_\_\_\_\_\_\_\_\_\_\_» юкӧнын специалистъясӧс

контракт серти дасьтӧм йылысь

**ӧтувъя корӧм**

|  |  |  |  |  |  |
| --- | --- | --- | --- | --- | --- |
| Д/в  № | Специальносьт /специалитет либӧ дасьтан нырвизь/  профиль | Морт лыд | Водзвыв висьталан уджаланiн | Индӧм специальносьт серти специалистӧс дасьтан коланлун подулалӧм | Вылыс тӧдӧмлун сетан водзвыв висьталан велӧдан организация |
| 1 | 2 | 3 | 4 | 5 | 6 |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Коми Республикаса Веськӧдлан котырлӧн

2013 во ӧшым тӧлысь 16 лунся 490 №-а шуӧм дорӧ

2 №-а СОДТӦД

Коми Республикаса Веськӧдлан котырлысь

вынтӧмӧн лыддьӧм ӧткымын шуӧм

**ЛЫДДЬӦГ**

1) «Коми Республикаса сиктъясын йӧзлысь дзоньвидзалун видзан муниципальнӧй учреждениеяслы «Йӧзлысь дзоньвидзалун видзан да олысьяслы отсӧг сетан федеральнӧй агентстволӧн Кировса канму медицинскӧй академия» вылыс тшупӧда уджсикасӧ велӧдан канму учреждениелӧн Сыктывкарын Коми филиал подув вылын медицинаын вылыс тӧдӧмлуна «Бурдӧдан делӧ» специальносьт серти специалистъясӧс контракт серти дасьтӧм котыртӧм йылысь» Коми Республикаса Веськӧдлан котырлӧн 2006 во ӧшым тӧлысь 22 лунся 311 №-а шуӧм;

2) «Коми Республикаса сиктъясын йӧзлысь дзоньвидзалун видзан муниципальнӧй учреждениеяслы «Йӧзлысь дзоньвидзалун видзан да олысьяслы отсӧг сетан федеральнӧй агентстволӧн Кировса канму медицинскӧй академия» вылыс тшупӧда уджсикасӧ велӧдан канму учреждениелӧн Сыктывкарын Коми филиал подув вылын медицинаын вылыс тӧдӧмлуна «Бурдӧдан делӧ» специальносьт серти специалистъясӧс контракт серти дасьтӧм котыртӧм йылысь» Коми Республикаса Веськӧдлан котырлӧн 2006 во ӧшым тӧлысь 22 лунся 311 №-а шуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2007 во моз тӧлысь 30 лунся 200 №-а шуӧм;

3) «Коми Республикаса Веськӧдлан котырлӧн ӧткымын помшуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2009 во вӧльгым тӧлысь 19 лунся 399 №-а шуӧм дорӧ содтӧдлӧн 3 пункт;

4) «Коми Республикаса сиктъясын йӧзлысь дзоньвидзалун видзан муниципальнӧй учреждениеяслы «Йӧзлысь дзоньвидзалун видзан да олысьяслы отсӧг сетан федеральнӧй агентстволӧн Кировса канму медицинскӧй академия» вылыс тшупӧда уджсикасӧ велӧдан канму учреждениелӧн Сыктывкарын Коми филиал подув вылын медицинаын вылыс тӧдӧмлуна «Бурдӧдан делӧ» специальносьт серти специалистъясӧс контракт серти дасьтӧм котыртӧм йылысь» Коми Республикаса Веськӧдлан котырлӧн 2006 во ӧшым тӧлысь 22 лунся 311 №-а шуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2009 во ӧшым тӧлысь 31 лунся 416 №-а шуӧм;

5) «Коми Республикаса сиктъясын йӧзлысь дзоньвидзалун видзан муниципальнӧй учреждениеяслы «Йӧзлысь дзоньвидзалун видзан да олысьяслы отсӧг сетан федеральнӧй агентстволӧн Кировса канму медицинскӧй академия» вылыс тшупӧда уджсикасӧ велӧдан канму учреждениелӧн Сыктывкарын Коми филиал подув вылын медицинаын вылыс тӧдӧмлуна «Бурдӧдан делӧ» специальносьт серти специалистъясӧс контракт серти дасьтӧм котыртӧм йылысь» Коми Республикаса Веськӧдлан котырлӧн 2006 во ӧшым тӧлысь 22 лунся 311 №-а шуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2010 во ӧшым тӧлысь 30 лунся 490 №-а шуӧм;

6) «Культура да искусство юкӧнын уджсикасын вылыс тӧдӧмлуна специалистъясӧс контракт серти дасьтӧм йылысь положение вынсьӧдӧм йылысь да Коми Республикаса Веськӧдлан котырлысь ӧткымын шуӧм вынтӧмӧн лыддьӧм йылысь» Коми Республикаса Веськӧдлан котырлӧн 2012 во ода-кора тӧлысь 2 лунся 184 №-а шуӧм;

7) «Коми Республикаса Веськӧдлан котырлӧн ӧткымын помшуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2013 во рака тӧлысь 22 лунся 81 №-а шуӧм дорӧ содтӧдлӧн 3 пункт;

8) «Коми Республикаса Веськӧдлан котырлӧн ӧткымын помшуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2013 во косму тӧлысь 24 лунся 129 №-а шуӧм дорӧ содтӧдлӧн 18 пункт;

9) «Культура да искусство юкӧнын уджсикасын вылыс тӧдӧмлуна специалистъясӧс контракт серти дасьтӧм йылысь положение вынсьӧдӧм йылысь да Коми Республикаса Веськӧдлан котырлысь ӧткымын шуӧм вынтӧмӧн лыддьӧм йылысь» Коми Республикаса Веськӧдлан котырлӧн 2012 во ода-кора тӧлысь 2 лунся 184 №-а шуӧмӧ вежсьӧмъяс пыртӧм йылысь» Коми Республикаса Веськӧдлан котырлӧн 2013 во ода-кора тӧлысь 7 лунся 143 №-а шуӧм.

15 769 пас